Arbolaren egia (oroitarria)

Arbolaren egia Koldobika Jauregiren oroitarri bat da, jatorriz Baiona Ttipiko Roland Barthes zelaigunean 2018an instalatua, ETAren armagabetzea irudikatzeko. Dimentsio handiko altzairu eta burdinazko eskultura bertikala da, zortzi metro luze, lau metro zabal, eta pisuz 2,5 tonakoa. Arbolaren adaburuan, forja lana du. Eskultoreak adierazi zuenez, izena ez zen berea, adosturikoa baizik. Baionako herriko etxearen udalbatzak gehiengoz, baina ez aho batez, onartu zuen, eta eskultura apirilaren 23an inauguratu zen. 

Lehenago, ETAren armagabetze egunerako Gara egunkariaren azalerako irudi gisa agertu zen, Jauregiri egunkariak hala eskatuta. Harrezkero, eskultoreak adierazi zuenez, urtebete jo zuen paperezko irudi hori eskultura bihurtzea. «Oso laster» gauzatuagatik, eskultorea pozik agertu zen emaitzarekin eta, bereziki, prozesuarekin: behetik gorakoa. 

Jean-René Etxegarai Baionako auzapezak armagabetzetik urtebetera egin ekitaldian adierazi zuenez, «armagabetzearen eskulturak bakearen, batasunaren eta elkarbizitzaren apologia izan nahi du». Haatik, eskultura polemikan murgildu zen, Espainiako terrorismoaren biktimen elkarte batzuen interbentzioaz, eskultura gogor kritikatu zutenak; "birbiktimizazioaz" hitz egin zen. COVITE elkarteak, zehazki, adierazi zuen «biktimen eta Espainiako gizartearen kontrako beste irain bat gehiago» zela. Bada, Jauregiren artelana bere tokitik kendu zuten.

 Erreferentziak 

 Ikus, gainera 
 Oroimena euskal gatazkan
 Haizearen orrazia
 Bakearen usoa

 Kanpo estekak 

Kategoria:Eskultura Euskal Herrian
Kategoria:Zuhaitzak kulturan
Kategoria:Bakea